text: 20 indkøbsvogne blev fyldte af dagligvarer til julehjælp
  26 november 2013 kl. 15.00
  I sidste uge kunne man i Føtex i Sønderborg donere sine dagligvarer til de økonomisk trængte. Det var der mange, der valgte at gøre. I dag blev donationerne afleveret til Kirkens Korshær i Sønderborg.
  Madvarer, tøj, og legetøj har kunderne i Føtex valgt at donere. Og donationerne falder på et tørt sted.
  - Vi oplever en stigning i folk, der gerne vil have julehjælp. Sidste år hjalp vi 100 familier, og i år regner vi med at hjælpe 150. Det kan være flæskesteg, chips eller legetøj, siger lederen af Kirkens Korshær i Sønderborg, Britt Gaarb-Larsen, til TV SYD.
  Når Kirkens Korshær skal vurdere, hvem der er berettiget til julehjælp, kigger de på indkomst, og om der er små børn i familien. Sidste år fik alle, der søgte, julehjælp.
  